[{"text_idx": "#000004", "text": "\u201cRwy\u2019 wrth fy modd yn cael fy nychryn. Ers i mi fod yn ifanc iawn, rydw i wastad wedi caru straeon ysbrydion a bwganod. Pan ddarllenais i The Woman in Black gan Susan Hill fe ddychrynodd fi gymaint roedd yn rhaid i mi osod y llyfr gyda\u2019r clawr yn wynebu am i lawr, fel \u2018mod i byth yn ei gweld hi \u2013 Y Fenyw. Weles i addasiad llwyfan Stephen Mallatrat yn y nawdegau cynnar. Roedd yr addasiad o\u2019r stori nid yn unig yn glyfar iawn, ond mi lwyddodd i f\u2019arswydo, ynghyd a\u0302 phawb arall o\u2019m cwmpas yn y theatr."}, {"text_idx": "#000005", "text": "Mae\u2019r storio syml yn y sioe yn dyrchafu nerth theatr a\u2019r gair llafar. Mae\u2019r atgof wedi aros gyda fi, a dyma un o fy hoff ddrama\u0302u. Blynyddoedd wedyn, yn dilyn sesiwn adborth gyda chynulleidfaoedd cynhyrchiad y Consortiwm o Shirley Valentine, awgrymodd dysgwyr Cymraeg i ni fod gweld stori neu ddrama gyfarwydd wedi codi eu hyder i fynychu theatr yn y Gymraeg. Hefyd, dywedodd y canolfannau mai straeon arswyd sydd yn gwerthu orau.\u201d"}, {"text_idx": "#000007", "text": "Wedi ei haddasu gan Stephen Malatratt o nofel gothig 1983 Dame Susan Hill, The Woman In Black yw un o\u2019r drama\u0302u mwyaf hirhoedlog ar y West End, ac mae wedi uno cynulleidfaoedd mewn ofn ers 30 o flynyddoedd. A nawr, dyma\u2019r cyfle i gynulleidfaoedd Cymreig gwato y tu o\u0302l i\u2019w rhaglenni. Mae Y Fenyw Mewn Du wedi ei chyfieithu yn arbennig ar gyfer Y Consortiwm Cymraeg gan yr ysgrifennwr ac actor Gwawr Loader. Eglurodd Gwawr bwysigrwydd y cynhyrchiad iddi hi:"}, {"text_idx": "#000008", "text": "\u201cRoeddwn wrth fy modd pan ofynnodd Geinor i mi ymuno a\u0302 thi\u0302m Y Fenyw Mewn Du. Mae cael y cyfle i gyflwyno addasiad newydd o glasur y West End i siaradwyr a dysgwyr Cymraeg y cymoedd yn eu hiaith ei hunain, gyda naws Gymreig, yn gymaint o bleser. Gyda chostau yn codi drwyddi draw, mae\u2019n hanfodol bod cynulleidfaoedd yn gallu mynychu theatr o\u2019r safon uchaf yn eu trefi a\u2019u pentrefi, ac mae Y Consortiwm Cymraeg yn rhagori ar gyflwyno gwaith i\u2019r gymuned.\u201d"}, {"text_idx": "#000010", "text": "Wedi ei gyfarwyddo gan Geinor Styles, cyfarwyddwr artistig Theatr na nO\u0301g, mi fydd Y Fenyw Mewn Du yn cynnwys cerddoriaeth gan y cyfansoddwr Barnaby Southgate. Cynllunnir y cynhyrchiad gan Kitty Callister, y sain gan Ian Barnard, a goleuo a\u2019r cynllun taflunio gan Andy Pike. Y cyfarwyddwr cynorthwyol fydd Llinos Daniel ac mi fydd y stori\u0308wr Owen Staton yn cynnal gweithdai adrodd straeon arswyd ym mhob lleoliad i gyd fynd a\u0302\u2019r daith."}]